Document ID: /fineweb-2-swissfilter-quality_10-filterrobots/filtered/02038.jsonl.gz/3837

Ruschein
Sco biars auters vitgs en Surselva ei era Ruschein vegniu documentau l'emprema ga igl onn 765 el testament da Tello. Ruschein ei stau tschiens onns in vitg da purs. Entgins documents egl archiv communal raquentan dalla veta dalla cuminonza. Da gronda impurtonza era pli baul la cultivaziun digl uaul, dils praus, dalla pastira e dallas alps. Tenor ils cudischs communals da Ruschein deva ei ils onns 1830/1840 uors, lufs e lufs-tscherver en Surselva. Igl onn 1803, cura ch'il Grischun ei daventaus commember dalla Confederaziun svizra, vivevan 225 persunas a Ruschein. Igl onn 1900 haveva Ruschein 276 habitonts, 1983 345 habitonts ed oz rodund 360 habitonts. Ruschein ei situau sin ina terrassa el nord da Glion. Il territori da Ruschein tonscha tochen sin 1'900 m s.m. Cheu anflan ins beins culturals impurtonts sco per exempel il muot-baselgia che vegneva gia duvraus dils temps pagauns sco liug da cult e d'unfrenda. A caschun d'excavaziuns igl onn 1965 han ins anflau restonzas d'in mir d'ina emprema baselgetta dil 7avel tschentaner ed en ina fossa in marenghin custeivel cun battida lumbarda. Igl arviul a steila dil chor dalla baselgia ch'ei dedicada a S. Gieri posseda picturas digl onn 1650. La sculptura da lenn da S. Gieri deriva dil 15avel tschentaner.